### 9.      Ansøgning om godkendelse af skema A - opførelse af  44 familieboliger med tilskud

**Åbent**

Sagsnr.: 326-2017-31508       J.nr.: 03.02.10           Dokumentnr.:
326-2017-262177

**Sagstype**

Beslutning.

**Resume og sagens baggrund**

Vestsjællands almene Boligselskab (VAB) søger ved skrivelse
af 27. juli 2017 om godkendelse af skema A vedrørende opførelse af 44 almene
familieboliger - opført med tilskud - beliggende på Lupinvej i Kalundborg.
Anskaffelsessummen udgør 53,378 mio. kr.

[adresse] *før* tilskud udgør 5,338 mio. kr.,
svarende til 10 % af anskaffelsessummen, hvorefter kommunen vil modtage tilskud
på 2,559 mio. kr. Grundkapital *efter* tilskud udgør herefter 2,779 mio.
kr.

Økonomiudvalget godkendte på sit møde den 18.maj 2016, at
Kalundborg Kommune søgte om tilskud til opførelse af almene boliger, og
Kommunalbestyrelsen godkendte på sit møde den 29. marts 2017 prioriteringen af
de indkomne ansøgninger, herunder nærværende ansøgning.

Lovhjemmel: Almenboligloven, Støttebekendtgørelsen og
Bekendtgørelse om tilskud til etablering af almene familieboliger.

**Indstillinger**

Direktøren indstiller, at

1. projektet og
skema A godkendes med en anskaffelsessum på 53,378 mio. kr.

2. der gives
tilsagn om kommunegaranti for den del af realkreditlånet, der ligger ud over 60
% af ejendommens værdi.

3. den foreløbige
husleje for boligerne godkendes til 865 kr. pr. m2.

4. der gives en
tillægsbevilling på 5.338 mio. kr. til grundkapital og en indtægtsbevilling på
2,559 mio. kr. til tilskud - dvs. netto 2,779 mio. kr. finansieret af de
likvide aktiver i 2018.

**Behandling**

Økonomiudvalget, Kommunalbestyrelsen.

**Sagsfremstilling**

Byggeriet består af 44 almene familieboliger med et samlet
areal på 2.750 m2 fordelt således:

|  |  |
| --- | --- |
| 11 boliger á 40 m2 - 1 værelse | 440 m2 |
| 11 boliger á 50 m2 - 1 værelse | 550 m2 |
| 22 boliger á 80 m2 - 3 værelser | 1.760 m2 |
| Fælleshus á 88 m2 (indeholdt i boligarealet) |  |
| Areal i alt | 2.750 m2 |

Bebyggelsen er udlagt på grunden som gårdbebyggelse, og den
samler sig således omkring en stor fælles gårdhave.

Der henvises til vedhæftede projektbeskrivelse - bilag 1.

*Skema A*

Ansøgning om støtte til nybyggeri af almene boliger sker ved
fremsendelse af skema A. Boligselskabet har indberettet skema A i det
lovpligtige BOSSINF. Når skema A er godkendt af kommunalbestyrelsen, må der
højst gå 15 måneder til godkendelse af skema B, hvor den endelige
anskaffelsessum før påbegyndelse skal behandles politisk.

Kommunalbestyrelsens tilsagn gives på statens vegne i medfør
af almenboliglovens § 115.

*Anskaffelsessum*

Maksimumbeløbet i 2017 for almene familieboliger i
Kalundborg Kommune udgør 19.410 kr. pr. m2, incl. energitillæg, dvs. 19.410 x
2.750 m2 = 53,378 mio. kr. Dette beløb må ikke overskrides.

Den samlede anskaffelsessum ifølge skema A udgør 53,378 mio.
kr. og fordeler sig således:

|  |  |
| --- | --- |
| Grundudgifter | 8,914 mio. kr. |
| Entrepriseudgifter | 37,912 mio. kr. |
| Omkostninger | 5,728 mio. kr. |
| Gebyrer | 0,824 mio. kr. |
| I alt | 53,378 mio. kr. |

som finansieres således:

|  |  |  |
| --- | --- | --- |
| Kommunal grundkapital, incl. tilskud | 10 % | 5,338 mio. kr. |
| Beboerindskud | 2 % | 1,068 mio. kr. |
| Støttede lån | 88 % | 46,972 mio. kr. |
| I alt | 100 % | 53,378 mio. kr. |

*Grundkapital og tilskud*

Som ovenfor anført udgør grundkapitalen i alt 5,338 mio. kr.
svarende til 10 % af anskaffelsessummen. Grundkapitalen opkræves af
Landsbyggefonden enten samlet eller ved a/c opkrævninger og overvejende efter
godkendelse af skema Bøje Jacobsen

Da boligerne opføres med tilskud jf. "Bekendtgørelse om
tilskud til etablering af almene familieboliger, som kan forbeholdes
flygtninge", vil kommunen modtage tilskud på 2.559.480 kr.

Tilskuddet udbetales på grundlag af det godkendte skema Bøje Jacobsen
Tilskuddet udbetales af Udlændinge-, Integrations- og Boligministeriet den
sidste bankdag i april eller oktober på grundlag af de oplysninger, der er
indberettet i BOSSINF henholdsvis pr. den 31. marts og den 31. september.

Dvs. hvis skema B bliver godkendt og indberettet i BOSSINF
jf. den forventede tidsplan, som er marts 2018, så vil tilskuddet blive
udbetalt fra ministeriet ultimo april 2018.

Hvis der i forbindelse med kommunalbestyrelsens godkendelse
af det endelige byggeregnskab (skema C) er sket ændringer i grundlaget for
beregningen af tilskuddet, reguleres det tilsvarende. Medfører reguleringen et
større tilskud, er det en forudsætning, at der er plads inden for kommunens
tilskudsramme.

*Garanti*

Ud over det kommunale grundkapitallån påtager kommunen sig
en kommunal garanti for den del af lånet, som ligger ud over 60 % af
ejendommens markedsværdi. Markedsværdien opgøres af det långivende
realkreditinstitut *efter* opførelsen, hvorfor garantien ikke kendes før.

*Støttesagsgebyr*

Støttesagsgebyr til Kalundborg Kommune udgør 2,5 promille af
anskaffelsessummen og forventes at blive 0,133 mio. kr., som der søges
bevilling til forud for opkrævningen og i forbindelse med godkendelse af skema
B.

*Huslejen*

Huslejen excl. forbrug i skema A er angivet til 865 kr. pr.
m2 pr. år, således:

Boligtype A - 40 m2        2.883 kr. pr. måned excl. forbrug

Boligtype B - 50 m2        3.604 kr. pr. måned excl. forbrug

Boligtype C - 80 m2        5.767 kr. pr. måned excl. forbrug

*Lejeledighed*

Der er med virkning fra 1. april 2013 indført en
indberetningspligt ved nye tilsagn, hvis der i kommunen findes mere end 2 %
ledige familie- eller ungdomsboliger, der medfører lejetab, jf.

§ 104  og § 115, stk. 7.

Økonomistaben har noteret sig, at ledighedsprocenten i
Kalundborg Kommune udgør 0,45 % pr. 1. september 2017.

*Planforhold og dispensation*

Bebyggelsen er beliggende indenfor lokalplan nr. 1.6-3,
delområde K.

Lokalplanens § 3 om Områdets anvendelse bestemmer for
delområde K, at bebyggelsen kun må bestå af tæt-lav bebyggelse
(række-kæde-dobbelthuse og lignende) og etagebebyggelse. Husene opføres i to
plan og i overensstemmelse med lokalplanens anvendelse, herunder fordeling
mellem ubebyggede og bebyggede arealer.

Lokalplanens § 4 Udstykning bestemmer om delområde K, at *udstykning
kun må foretages efter en samlet udstykningsplan for det pågældende delområde.
Den nærmere udstykning skal godkendes af Byrådet.*

Delområde K opdeles, hvilket forudsætter dispensation fra
ovenstående bestemmelse. Den østlige del af delområdet, beliggende nærmest
Lupinvej, omfatter 11.000 m2 og udstykkes som én matrikel. Det er på denne
grund, at dette projekt med 44 boliger opføres.

Der er tale om en dispensation af mindre betydning, da det
aktuelle projekt udgør én helhed, hvorfor dispensationen kan meddeles sammen
med tilladelsen efter udstykningslovgivningen.

Lokalplanens § 5.8.1 om Vej-, sti- og parkeringsforhold og §
6.2.4 om Bebyggelsens omfang og placering bestemmer henholdsvis, at *der kan
etableres interne boligveje som vist i princippet på lokalplanens kortbilag 3
og 4, og at bebyggelsen skal placeres som vist i princippet på* samme
kortbilag, der er benævnt illustrationsplan I og II (der er ens for delområde
K).

Vejadgang til delområdet fra Lupinvej placeres som vist på
illustrationsplanerne, men boligvejen føres igennem den ansøgte bebyggelses
gårdrum/parkering og videre til en senere etape mod vest, indenfor delområdet.
På denne måde undgås det, at anlægge mere vejareal end nødvendigt. Bebyggelsen
udføres i en lidt mere organisk og sluttet form end vist på illustrationen,
hvilket er i god takt med det mere slyngede vejforløb. Placeringen i afstand
fra Lupinvej skyldes et lavtliggende område op mod vejen. Bebyggelsen opføres
som sammenbyggede huse i mindre grupper i to plan, og den er på de væsentligste
punkter i god overensstemmelse med lokalplanens intentioner som udtrykt i
nævnte illustrationsplan. Der er ikke tale om afvigelser af særlig betydning,
hvorfor dispensation fra nævnte bestemmelser meddeles sammen med byggetilladelsen
uden forudgående høring.

*Tidsplan*

Den forventede tidsplan ser således ud:

Oktober 2017:                politisk behandling af skema A

Marts 2018:                   politisk behandling af skema B

April 2018 - april 2019:    byggeperiode

Maj 2019:                     indflytning

Skema C (byggeregnskabet) skal indsendes senest 8 måneder
efter skæringsdatoen, som er sidste boligs færdiggørelse.

**Økonomiske konsekvenser**

[adresse] på 5,338 mio. kr. og tilskud til grundkapital
på 2,559 mio. kr. finansieres af likvide aktiver. Afgivelse af kommunegaranti
til opførelse af almene boliger påvirker ikke den kommunale låneramme.

**Økonomiudvalgets møde den 11.
oktober 2017:**

Anbefales.

**Bilag**

|  |  |
| --- | --- |
| Projektbeskrivelse, VAB Lupinvej - bilag 1 | 326-2017-282942 |